钦定古今图书集成/明伦汇编/氏族典/第105卷 > 《廖用贤尚友录》 > 裴潜
## 钦定古今图书集成/明伦汇编/氏族典/第105卷 > 《廖用贤尚友录》 > 裴潜

按《魏志裴潜传》，“潜字文行，河东闻喜人也。避乱荆州，
刘表待以宾礼。潜私谓所亲王粲、司马芝曰：‘刘牧非
霸王之才，乃欲西伯自处，其败无日矣’。遂南适长沙。
太祖定荆州，以潜参丞相军事，出历三县令，入为仓
曹属。时代郡大乱，以潜为代郡太守。在代三年，还为
丞相理曹掾，出为沛国相，迁兖州刺史。文帝践祚，入”
为散骑常侍，出为魏郡颍川典农中郎将，迁荆州刺
史，赐爵关内侯。明帝即位，入为尚书，出为河南尹，转
太尉军师大司农，封清阳亭侯，入为尚书令，丧父去
官，拜光禄大夫。正始五年薨，追赠太常，谥曰贞侯。